### Työ- ja elinkeinoministeriöPL 3200023 VALTIONEUVOSTOTEM/1561/03.01.01/2017, TEM046:00/2017

Vastaanottaja

Viite

Asia

# Tilastokeskuksen lausunto hallituksen esityksestä laiksi sähkömarkkinalain muuttamisesta ja eräiksi siihen liittyviksi laeiksi (ns. datahubia koskevat lainsäädännön muutokset)

Tilastokeskus ei ole saanut lausuntopyyntöä esitykseen liittyen. Tilastokeskus haluaa kuitenkin lausua asiasta, koska Tilastokeskus pyrkii käyttämään tilastoinnissa laajasti muissa yhteyksissä kerättyjä tietoja ja vähentämään täten erillisten tiedonkeruiden aiheuttamaa rasitusta ja työtä.

**Mahdollisen lain muutoksen vuoksi Tilastokeskus lausuu aiotusta lakiesityksestä ja siihen liittyvästä aloitteesta seuraavaa:**

Jos ehdotettu muutos henkilötunnuksiin liittyen toteutuu, sisältäisi data-hub kattavasti eri käyttäjät yksilöivät tunnistetiedot hallinnollisten rekistereiden tavoin.

**Tilastokeskus pitää tilastotoimen näkökulmasta hyvänä**, että kerättävissä aineistoihin sisällytetään yksilöivät tunnisteet kaikille niissä esiintyville yksiköille. Standardoidut tunnisteet mahdollistavat tehokkaan ja laadukkaan tietojen käsittelyn ja yhdistelyn hyödynnettäväksi lainmukaisissa käyttötarkoituksissa. Tilastotuotannossa yksikkötason tietojen käyttö tehostaa toimintaa, parantaa tilastojen laatua ja relevanssia, parantaa mahdollisuuksia vastata muuttuviin tietotarpeisiin sekä vähentää tiedonkeruurasitetta.

**Tilastokeskus ehdottaa** lakiin kirjattavaksi Tilastokeskukselle oikeutta käyttää järjestelmään kertyviä tunnisteellisia yksikkötason tietoja Tilastokeskuksen lakisääteisissä tehtävissä. Nykyinen kirjaus ei tätä mahdollista.

Tilastoviranomaisten pääsy datahubin yksikkötason tietoihin saattaisi datahubin käytettävyyden tilastotuotannon kannalta samalle tasolla mm. väestötietojärjestelmän henkilöitä koskevien tietojen sekä verottajan henkilöitä ja yrityksiä koskevien tietojen kanssa. Se mahdollistaisi tehokkaan ja joustavasti muuttuviin tietotarpeisiin sopeutettavan tietotuotannon paitsi energia ja ympäristö –ilmiöalueella myös esim. kulutustilastoissa ja yleisemmin elinoloja koskevassa tilastoinnissa.

Velvollisuuden kirjoittaminen tähän lakiin olisi perusteltua, koska kantaverkkoyhtiö hoitaa yhteiskunnan toiminnan kannalta keskeisiä tehtäviä ja tietojen luovuttaminen palvelee yhteiskunnan yleistä etua kuten hallinnollisten rekistereiden käyttö virallisessa tilastotuotannossa ja digitalisoinnin periaatteiden toteutumista (mm. tavoitetta, että tiedot kerätään vain kerran).

Tilastokeskus pitää tärkeänä, että yrityksille ja muille organisaatioille välittyy lainsäädännön kautta selkeä kuva siitä, kuinka eri laeista tulevia tiedonantamiseen liittyviä säännöksiä tulee soveltaa. Erityisen tärkeää tämä on silloin, kun uusia yhteiskunnan toiminnan kannalta tärkeitä tietoaineistoja syntyy julkisen hallinnon ulkopuolelle. Lainsäädännön selkeys helpottaa yritysten tiedonantamista (tässä tapauksessa kantaverkkoyhtiö Fingrid) ja vähentää lainsäädännön tulkinnasta tulevaa selvitystyötä. Tällä tavoin voidaan vähentää sekä yrityksissä että tilastotoimessa selvittelytyöstä ja neuvotteluista johtuvia tiedonkeruuseen liittyviä kustannuksia.

**Tilastokeskus toivoo**, että Tilastokeskusta kuultaisiin myös valmisteltaessa julkishallinnon ulkopuolisia rekisterinpitäjiä koskevaa lainsäädäntöä, jonka perusteella syntyy uusia tietoaineistoja tai nykyisten aineistojen sisältö muuttuu. Julkishallinnon toimijoilla on EU-tilastolain (N:o 223/2009) 17 artiklassa velvoite kuulla Tilastokeskusta hallinnollisia rekistereitä suunniteltaessa, muutettaessa tai lakkautettaessa, jotta varmistettaisiin näiden rekisterien käyttömahdollisuudet Euroopan tilastojen tuotannossa.

Heli Mikkelä
ylijohtaja

Jukka Oikarinen
kehittämispäällikkö